华岳颂
唐瑾 (NanBei)
攸攸大极，岩岩削成。浑元既判，载浊浮清。含仁配厚，蕴智为灵。功遂勿处，日用无名。在秋戒肃，居金作镇。严霜比威，膏液等润。容而不有，施而匪吝。穷地之险，极天之峻。川泽通气，山薮藏疾。灵岳峨峨，清干秩秩。隈积冬霰，峰留夏日。雷霆以之，风云自出。殷忧启圣，多难开基。大人利见，或跃俟时。衮冕赤舄，三牡龙旂。鼓腹行乐，击壤而熙。神教以道，民化惟德。沈惭以刚，高明柔克。文轨叶同，皇猷允塞。如山之寿，宁我郡国。